
Az új államháztartási számviteli rend bevezetése a Honvédelmi Minisztérium fejezetnél

Dolgozatom témája az új államháztartási számviteli rendszer bevezetés a Honvédelmi Minisztérium fejezetnél, ami az elmúlt másfél év egyik legaktuálisabb feladata. Az új államháztartás számviteléről szóló 4/2013. (I.11.) Kormányrendelet 2014. január 1-jével lépett hatályba, ennek megfelelően szükség volt a számviteli rendszerben gyökeres változtatásokat eszközölni, ami rengeteg munkával és nehézséggel járt.
Az új törvény bevezetésére és a rendszer átalakítására a tagállamok költségvetési keretrendszerére vonatkozó követelményekről szóló 2011/85/EU Irányelvet következtében volt szükség. Ezt a két jogi szabályzót használva készítettem el az elméleti áttekintését a témának. Munkám első részben általánosan bemutatom a számviteli törvény rendelkezéseit, valamint a felhasznált irodalmakban olvasottak alapján ismertetem a nemzetközi tapasztalatokat is az alkalmazott számviteli rendszerekről.
A Honvédelmi Minisztérium Védelemgazdasági Hivatal Költségvetési, Számviteli és Ellenjegyzési Igazgatóság Számviteli Osztálya lehetőséget biztosított számomra, hogy részt vegyek azokon az elméleti és gyakorlati oktatásokon, amiket a munkatársaik tartottak a személyi állomány részére, az új államháztartási törvénnyel kapcsolatos változásokról. Emellett januárban biztosították számomra a lehetőséget, hogy a mindennapi munkájukba is betekintést nyerhessek. Négy hetet töltöttem az osztályon, ez alatt az idő alatt rengeteg tapasztalatot gyűjtöttem és mindig biztosították a legfrissebb adatokhoz, forrásokhoz való hozzáférésemet. Láthattam, mennyi túlórával és plusz munkával jár az új rendszer bevezetése és üzemeltetése, a referatúrák állományának segítése, a menet közbeni változásoknak való megfelelés és a felmerülő problémák megoldása.
Munkám fő célja, hogy az elméleti ismereteim és a gyakorlati tapasztalataim alapján a dolgozatom második felében az elmélet gyakorlatba való megvalósítását szemléltessem a Honvédelmi Minisztérium fejezetnél. Bemutatom a változások bevezetésének folyamatát, hogy kik a felelősei, milyenek az adott körülmények, ki és milyen formában ellenőrzi a folyamatot. Kiemelem a változásokban jelentősen érintett területeket, szólok az új számviteli megoldásokról és az ezek kapcsán felmerülő feladatokról, nehézségekről. Érintem a megvalósításra rendelkezésre álló idő problémáját, valamint a kapcsolódó tőke- és emberi erőforrás igényeket is. Végül összegzem a tapasztalataimat.



